بَزَّگیں مات
دوشی اوں واب دِیست مَکَّھیں مادَر
گْوَشت ئِے چون اِت تَو ءُ تَئی بْرادَر
دِل پریشان اِنت پَہ گُلیں گْوادَر
گَمبَراں، گَمشَھر تاں بِہ رَوت ڈاڈَر
دِزَّک ءُ دُزّاپ بُرتَگ اَنت دُزّاں
نیست کَس ءَ ھِمَّت جُست بِہ کَنت مُزّاں
زِر کَنِک تاں کِہ ڈیرَہ گازیھاں
ِھِیلمَند ءُ نیمروز تاں بِہ رَوت کاھاں 🌷🌷
وَیل مَہ دَیت بیھ ءُ بُندَری جاھاں
کِرمان ءُ گَنجیں پَھرَج ءُ ماھاں
پَہ وَتی تَچک ءُ مادَنیں راھاں
نَدر کَن اِت جان ءُ شَکَلیں ساھاں
زَنزَرین آں مَن ھَنچو نادرواھاں
گوش بِہ دار اِت شَرّ مَنی دِل ءِ آھاں
مَن شُمےَ مات ءُ گَیرَت ءُ نَنگ اوں
بے کَس ءُ آزیز، کَپتَگ ءُ لَنگ اوں
وان اوں دیم ءَ اِنت چَہ شُد ءَ چَنگ اوں
پَہ شُما گیشتِر گوں دِل ءَ جَنگ اوں
مَن مَہ باں بے مَن چوٹ بِیت وار اِش
ھِچ پِڈ ءَ اَنجام نَہ گیرت کار اِش
کْوارتَگ ءِ داب ءَ بَنت گَپ ءُ جار اِش
سَر نَہ بَنت ھِچ جاہ گریوَگ ءُ زار اِش
گار بَنت کَھن ءُ چَمَّگ ءُ ھار اِش
چَہ گوَر ءَ پوشاک ءُ سَر ءَ شار اِش
مان اَنت شامپِنڈ ءُ بَنت کُشَگ سار اِش
ماں زِر ءَ بُڈّ اَنت شاگ ءُ یَکدار اِش
یاں تَچ اَنت ڈَنّ ءَ پاک ءُ پَلگار اِش
بَنت گُلام لاپ ءِ راج ءِ سَردار اِش
پُرّ اَت اَنت مات ءِ چَم دویں ھَرس ءَ
وَیل کَن اِت گوَشت ئِے وَر ءُ مِر ءُ چَرس ءَ
دات جَواب مَن چُش شیر زالیں مات
سَر مَنی پَہ تَو سَد بَر ءَ نَدر بات
بِھ مَہ گِندات ئے سکّی ءُ ھِیھات
بے تَو مَن ءَ اِمروز ءِ مَہ لَگّات گوات
ھَنچُش کِہ بالاچ ءَ وَتی سَر دات
سَرمَچار اَنت مےَ یَکّ پَہ یَکّ ءَ برات
دوا کَن کِہ ھاوَند گوں ما ھَمراہ بات
گَمجَتیں زِرد ءَ تَئی کَن اِیں ما شات
آجوی کار اَنت بَچّ پَہ تَو سَوگات
نَیل اَنت تَئی کِرّ ءَ ڈَنّی ءُ کَمزات
گارِ بَنت بَدواہ ءِ بُن ءُ نَیّات
سَبز ءُ بوُرِّ بَنت پادلَپاشیں ترات
ھارِ بَنت کَور ءُ چَمَّگ ءُ کَھنات
پُرّ بَنت آپ ءَ ھُشکّ ءُ پَتریں چات
شَپ شَپ ءُ روچ روچ، اِش نَہ بَنت دِن ءُ رات
دَست سِلاہ اَنت ءُ ما نَہ زوُر اِیں ھات 
تَو نَہ گِندئے نوُں ماں تَھ ءَ مےَ لات
زِند ءَ گوازین اِیں ما پَہ پیش ءُ پات 
بوج اِیں بَندیگان ءُ کَن اِیں آزات
رَستَراں دُزَّینِ کَن اِیں سَلوات
گوَشت اوں گوں مات ءَ کِہ دِل ءَ وَشدار
بوُتَگ اَنت سَولیں بَچ تَئی سَردار
پَہ گَپ ءُ ھَم پَہ زانَگ ءُ کِردار
مےَ نَہ بَنت بَچّ ءُ دُتَّگ چَمبِردار 
نیست چَہ تَو مارا ھِچ ھَبَریں چیریں
سَرمَچار کوھان اَنت تَئی شیریں
بُوتَگ اَنت درُستانی گِھار زِندَگ
کُرتَگ اِش اَنگار بے گَمیں نِندَگ
تاں مَہ بَنت بَدواہ شِرّ شَرمِندَگ
ما چَہ تَو ھِچ پَیم ءَ نَہ بَیں سِندَگ
اِے پِڈ ءَ بَنت باز مےَ گُھار گِندَگ
ما نَہ لوٹ اِیں چَہ ھِچ کَس ءَ پِنڈَگ
ما بَلوچ اِین ءُ مُلک بَلوچِستان
نَیل اِیں وَتی توک ءَ ڈَنّی ناراستان
پَہ وَتی راجءُ واھَگاں راجی
زور مَہ جَنت شاہ ءُ شیھ ءُ نَہ ھاجی 🌷🌷
ما نَہ اِیں واھوک تُرَّہ ءُ تاجی
نوُں نَہ بَیں وَنڈ وَنڈّ ءُ بُن ءُ باجی
مادَر ءَ گْوَشت کِہ پَہ مُراد بات اِت
سَکّی ءُ سوری بِہ مَہ گِندات اِت
اَناگَت ءَ چار آں آتک گْوَش ئے ٹابے
تَمَزاں اِے گَپ سَرجَم ءَ وابے.
راجی بَلوچ
22 جَنوَری 2017م
مَزنھور۔کویت